Franse gaps twee spelers van Paul Roos | Netwerk24
Deur Stephen Nell 25 Mei 2019 05:57
Kade Wolhuter / Foto: Gallo Images
Robbie Rodgers en Kade Wolhuter – onderskeidelik ’n stut en losskakel – pak later vanjaar hul tasse vir Frankryk, waar hulle in Montpellier se akademie opgeneem sal word.
As ’n speler voor die ouderdom van 23 vir drie jaar in ’n Franse akademie was, word hy as ’n plaaslike speler gereken en kan hy vir hulle nasionale span oorweeg word.
Mohed Altrad, Montpellier se skatryk eienaar. Foto: Getty Images
Ryno Combrinck, Paul Roos Gimnasium se hoof van rugby, meen toenemend meer jong Suid-Afrikaanse spelers gaan weivelde oorsee soek.
“Ek’s seker daar is reeds jonger ouens geïdentifiseer. Dis verbasend hoeveel jong spelers reeds agente het,” sê hy.
Combrinck meen die feit dat die provinsiale o.19-reeks weggeval het, is waarskynlik ’n oorweging in jong spelers se besluite.
“Hulle soek speelkans om blootstelling te kry en hul reputasies te bou,” sê hy.
Rodgers en Wolhuter was albei verlede jaar in die WP se Cravenweek-groep. Dis nie buite die kwessie dat hulle oor drie jaar kan terugkeer nie, maar Montpellier se benadering is holisties en hulle gaan ook oorsee kan studeer.
“Hulle is kwaliteitseuns én rugbyspelers – op elke vlak die tipe ouens wat jy aan jou dogter wil voorstel. Hulle is hardwerkend, doelgerig en akademies sterk. Hulle sal enige plek ’n aanwins wees,” sê Combrinck.
Montpellier se eienaar is die sakeman Mohed Altrad, wat nommer 838 op Forbes se miljardêrslys is. Sy persoonlike fortuin is nagenoeg R39 miljard en sy konstruksie-maatskappy is die Franse nasionale rugbyspan se truiborg.
Robbie Rodgers (met die bal). Foto: Gallo Images
Meer oor: Robbie Rodgers | Frankryk | Paul Roos Gimnasium | Kade Wolhuter
PRG-tennis val vas teen Grey
PRG is weer Sanix-kampioen